Söödav rannakarp
Söödav rannakarp (Mytilus edulis) on rannakarplaste sugukonda kuuluv karbiliik. Nagu nimigi vihjab, tarvitatakse neid rannakarpe söögiks. Söödavate rannakarpide levila hõlmab Põhja-Ameerika Atlandi ookeani põhjaranniku, Euroopa ja muid parasvöötmesse ja polaaraladele jäävaid alasid. Teda leidub ka Läänemeres. Rannakarp asustab enamasti eulitoraali ehk loodetevööndit, kinnitudes oma büssusega kividele ja muudele tugevatele substraatidele.